Diari Oficial de la Generalitat Valenciana


Sumari del DOGV 7116, del 23-09-2013 (2013/9116)

RESOLUCIÓ de 19 de setembre de 2013, de la directora general del Secretariat del Consell i Relacions amb les Corts, per la qual es disposa la publicació de l'addenda al conveni marc de col·laboració entre la Generalitat, les diputacions provincials de València, Alacant i Castelló i la Federació Valenciana de Municipis i Províncies, subscrit el 3 de juliol de 2008, en matèria d'administració electrònica en l'àmbit de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7116

Data del DOGV
:   23-09-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/9116


Data del document
:   19-09-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 19 de setembre de 2013, de la directora general del Secretariat del Consell i Relacions amb les Corts, per la qual es disposa la publicació de l'addenda al conveni marc de col·laboració entre la Generalitat, les diputacions provincials de València, Alacant i Castelló i la Federació Valenciana de Municipis i Províncies, subscrit el 3 de juliol de 2008, en matèria d'administració electrònica en l'àmbit de la Comunitat Valenciana. [2013/9116]  
La Generalitat, les diputacions provincials de València, Alacant i Castelló i la Federació Valenciana de Municipis i Províncies han subscrit, prèvia tramitació reglamentària, el dia 27 de desembre de 2012, l'addenda al conveni marc de col·laboració, subscrit el 3 de juliol de 2008, en matèria d'administració electrònica en l'àmbit de la Comunitat Valenciana.  
En compliment del que establix l'article 3.4 del Decret 20/1993, de 8 de febrer, del Consell, procedix la publicació en el Diari Oficial de la Comunitat Valenciana de l'esmentada addenda, que ha quedat inscrita en el Registre de Convenis de la Generalitat amb el número 1016/2013 i que figura com a annex d'esta resolució.  
  
València, 19 de setembre de 2013.- La directora general del Secretariat del Consell i Relacions amb les Corts: Marta Martí Arador.  
  
Addenda al conveni marc de col·laboració entre la Generalitat, les diputacions provincials i la Federació Valenciana de Municipis i Províncies, subscrit el 3 de juliol de 2008, en matèria d'administració electrònica en l'àmbit de la Comunitat Valenciana  
  
València, 27 de desembre de 2012  
  
Reunits  
D'una banda, Carlos Moragues Ferrer, conseller d'Hisenda i Administració Pública, en virtut de les atribucions conferides en el Decret 189/2012, de 21 de desembre, del Consell, en matèria d'administració electrònica, que actua en nom i representació de la Generalitat, de conformitat amb l'article 28, lletres c, g i ll, de la Llei 5/1983, de 30 de desembre, del Consell, i de conformitat amb les disposicions del Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim jurídic i pressupostari dels convenis que subscriga la Generalitat Valenciana, i facultat expressament per a la firma d'este conveni per mitjà de l'Acord de 21 de desembre de 2012, del Consell.  
D'una altra banda, Alfonso Rus Terol, en qualitat de president de la Diputació de València, de conformitat amb el que preveu l'article 34 de la Llei 7/1985, de 2 d'abril, Reguladora de les Bases de Règim Local, que actua en nom i representació de la Diputació, assistit pel secretari general d'esta corporació, Vicente Rafael Boquera Matarredona, en exercici de les funcions de fe pública que li atribuïx la disposició addicional segona, 1, de la Llei 7/2007, de 12 d'abril, de l'Estatut Bàsic de l'Empleat Públic.  
D'una altra banda, Luisa Pastor Lillo, presidenta de la Diputació d'Alacant, en representació d'esta administració local, assistida per la secretària general de la Diputació, Amparo Koninckx Frasquet.  
D'una altra banda, Javier Moliner Gargallo, president de la Diputació de Castelló, en representació d'esta administració local, assistit pel secretari general de la Diputació, Manuel Pesudo Esteve.  
I d'una altra banda, Elena Bastidas Bono, com a representant legal de la Federació Valenciana de Municipis i Províncies, en la seua qualitat de presidenta d'esta entitat, d'acord amb les facultats que té atribuïdes per l'article 35 dels Estatuts de la FVMP.  
  
Exposen  
El desenrotllament de l'administració electrònica és una estratègia prioritària en el moment social i econòmic actual de la nostra Comunitat, i el seu impuls és objectiu compartit per totes les administracions públiques.  
Amb data 3 de juliol de 2008 es va subscriure un conveni marc de col·laboració entre la Generalitat, les diputacions provincials i la Federació Valenciana de Municipis i Províncies en matèria d'administració electrònica en l'àmbit de la Comunitat Valenciana, vigent fins al 31 de desembre de 2011, la pròrroga del qual per al present any 2012 va ser subscrita per les parts el 23 de desembre de 2011.  
Atés que es troba en vigor, per tant, el conveni marc, és d'interés per a totes les parts que el subscriuen modificar la redacció de dos apartats de dos de les seues clàusules. De la clàusula segona, punt 2, per a concretar la manera en què altres entitats o institucions, públiques o privades, poden adherir-s'hi, i de la clàusula octava (primer paràgraf), per a estendre la duració del conveni per un període més llarg que l'anual, únic període possible de pròrroga amb la redacció actual. Se'l dota, així, de més agilitat a la seua aplicació i compliment i es manté invariable, no obstant això, la resta de les seues clàusules.  
La clàusula segona, punt 2, del conveni mencionat preveu la possibilitat d'utilitzar, cedir, compartir i transferir les plataformes electròniques, com també, en general, sistemes, aplicacions o programari de titularitat de les parts que subscriuen el conveni per al seu ús per altres administracions, institucions i entitats, de naturalesa pública o privada, tant de l'àmbit de la Comunitat com de la resta de l'Estat.  
Així mateix, les parts consideren necessari facilitar la incorporació d'institucions i entitats, de naturalesa pública o privada, al contingut del conveni, d'acord amb el model d'adhesió que s'aprova i que es recull en esta addenda, per a impulsar així la implantació de l'administració electrònica en el conjunt de la societat valenciana i ajudar a la seua generalització per mitjà d'un tràmit més ràpid i eficaç.  
Estes modificacions estan motivades, a més, per la necessitat de continuar garantint no sols el compliment de la Llei 3/2010, de 5 de maig, d'Administració Electrònica de la Comunitat Valenciana, sinó també la consecució pràctica dels objectius que conté el conveni firmat.  
  
En conseqüència, es formalitza esta addenda, que es regirà per les següents  
  
Clàusules  
  
Primera  
Modificar el punt 2 de la clàusula segona del conveni marc de col·laboració entre la Generalitat, les diputacions provincials i la Federació Valenciana de Municipis i Províncies, en matèria d'administració electrònica en l'àmbit de la Comunitat Valenciana, que quedarà amb la redacció següent:  
«Per a impulsar l'administració electrònica a la Comunitat Valenciana, d'acord amb el que establix la clàusula anterior i en el marc de la Llei 11/2007, de 22 de juny, d'Accés Electrònic dels Ciutadans als Servicis Públics, i de la legislació autonòmica en la matèria, les parts convenients es comprometen a:  
2. Promoure l'ús, la cessió, la transferència i la compartició de les esmentades plataformes electròniques, com també, en general, de sistemes, aplicacions o programari de titularitat de les parts que subscriuen este conveni per al seu ús per altres administracions, institucions i entitats, de naturalesa pública o privada, tant de l'àmbit esmentat com de la resta de l'Estat, d'acord amb el que establixen els articles 45 i 46 de la Llei 11/2007 assenyalada adés, d'acord amb el protocol d'adhesió que s'arreplega en l'annex. L'adhesió, que ha de ser acceptada de conformitat en els termes de la clàusula quarta d'este conveni, entrarà en vigor a tots els efectes el dia que es publique en el Diari Oficial de la Comunitat Valenciana».  
  
Segona  
Modificar el primer paràgraf de la clàusula octava del conveni marc esmentat, que quedarà amb la redacció següent:   
«Este conveni serà efectiu des de la data de la firma i estendrà la seua vigència fins al 31 de desembre de 2016, sense perjuí que s'acorde per les parts la pròrroga expressa amb una antelació mínima d'un mes a la data del venciment.»  
  
Tercera  
Mantindre invariable la resta de clàusules del conveni marc, que es mantenen vigents, per tant, en la seua redacció inicial.  
  
Quarta  
Aprovar el model d'adhesió, que es detalla en l'annex I, per al seu ús per altres institucions i entitats, de naturalesa pública o privada.  
  
I, en prova de conformitat, es firma esta addenda en sis exemplars i a un sol efecte, al lloc i en la data assenyalats en l'encapçalament.  
  
  
El conseller d'Hisenda i Administració Pública: Juan Carlos Moragues Ferrer.  
El president de la Diputació de València: Alfonso Rus Terol.  
La presidenta de la Diputació d'Alacant: Luisa Pastor Lillo.  
El president de la Diputació de Castelló: Javier Moliner Gargallo.  
  
La presidenta de la Federació Valenciana de Municipis i Províncies: Elena Bastidas Bono.  
El secretari general de la Diputació Provincial de València: Vicente Rafael Boquera Matarredona.  
La secretària general de la Diputació Provincial d'Alacant: Amparo Koninckx Frasquet.  
El secretari general de la Diputació Provincial de Castelló: Manuel Pesudo Esteve.  
  
  
ANNEX  
Protocol d'adhesió  
  
Sr./Sra. (nom i càrrec), en representació de (entitat o institució pública o privada)  
  
DECLARA:  
Que el - de (entitat/institució) ha acordat, amb data ?, sol·licitar l'adhesió al conveni marc de col·laboració en matèria d'administració electrònica subscrit el 3 de juliol de 2008 entre la Generalitat, les diputacions provincials i la Federació Valenciana de Municipis i Províncies, i, en conseqüència,  
  
MANIFESTA:  
La voluntat de la ... (entitat/institució) d'adherir-se formalment i expressament al conveni marc de col·laboració en matèria d'administració electrònica subscrit el 3 de juliol de 2008 entre la Generalitat, les diputacions provincials i la Federació Valenciana de Municipis i Províncies, i en concret a ... (concreteu el contingut de l'adhesió: plataforma, sistema, programari?), i acata les obligacions i els compromisos que se'n deriven de conformitat amb la seua normativa reguladora.  
  
(Lloc, data i firma)